১. জীবিত কিন্তু দূর্বল টিকা (Live, attenuated vaccines)- এ ধরণের টিকা ভাইরাসের বিরুদ্ধে ব্যবহার করা হয়। এই টিকাতে কিছুটা দূর্বলকৃত কিন্তু জীবন্ত ভাইরাস ব্যবহার করা হয়। ব্যবহৃত ভাইরাস দূর্বল হবার কারণে তা সরাসরি মানুষের দেহে কোনো অসুস্থতার সৃষ্টি করে না কিন্তু ভাইরাসগুলো জীবিত থাকবার কারণে দেহ এক ধরণের বাস্তব সংক্রমণের শিকার হয়। ফলে আমাদের রোগ-প্রতিরোধক ব্যবস্থা সেই দূর্বল সংক্রমণকে নিরীক্ষা করে এবং প্রয়োজনীয় প্রতিরোধ ব্যবস্থা গড়ে তোলে। হাম (measles), মাম্পস (mumps), রুবেলা (rubella), চিকেনপক্স (chickenpox) ইত্যাদির প্রতিরোধে এই ধরণের টিকা ব্যবহৃত হয়। এই ধরণের টিকা ব্যবস্থা খুবই কার্যকরী হলেও সবাই এটি গ্রহণ করতে পারে না, বিশেষ করে বাচ্চারা যাদের রোগ-প্রতিরোধক ব্যবস্থা দূর্বল (যেমন যারা কেমোথেরাপি নিচ্ছে) তাদের জন্য এটি মোটেই উপযোগী নয়।